钦定古今图书集成/明伦汇编/皇极典/第001卷 > 《易经》 > 《乾卦》
## 钦定古今图书集成/明伦汇编/皇极典/第001卷 > 《易经》 > 《乾卦》

九五：飞龙在天，利见大人。

〈本义〉刚健中正、以居尊位，如以圣人之德居圣人之位、故其《象》如此。

又

《彖》曰：“大明终始，六位时成，时乘六龙以御天。”

〈本义〉此言圣人大明乾道之终始，则见卦之六位各以时成，而乘此六阳以行天道，是乃圣人之“元亨”也。

又

“首出庶物”，万国咸宁。

〈程传〉天为万物之祖，王为万邦之宗。乾道首出庶物而万汇亨，君道尊临天位而四海从。王者体天之道，则万国咸宁也。

又

《象》曰：“飞龙在天”，大人造也。

〈本义〉造，犹作也。〈大全〉进斋徐氏曰：“龙以飞而在天，犹大人以作而居位。”

又

《文言》曰：“圣人作而万物睹。”

〈本义〉“圣人”，人类之首也，故兴起于上，则人皆见之。